ກອງປະຊຸມໃຫຍ່ຄັ້ງທີ I ອົງຄະນະພັກ ສະຖາບັນວິທະຍາສາດ-ສັງຄົມແຫ່ງຊາດ
ອົງຄະນະພັກ ສະຖາບັນວິທະຍາສາດເສດຖະກິດ ແລະ ສັງຄົມແຫ່ງຊາດ ໄດ້ເປີດກອງປະຊຸມໃຫຍ່ສະມາຊິກພັກ ຄັ້ງທີ I ໃນວັນທີ 28 ເມສາ 2022, ເປັນກຽດເຂົ້າຮ່ວມໂດຍ ສະຫາຍ ປອ ຄຳພັນ ພົມມະທັດ ກຳມະການກົມການເມືອງສູນກາງພັກ ຄະນະເລຂາທິການສູນກາງພັກ ປະທານຄະນະກວດກາສູນກາງພັກ ປະທານອົງການກວດກາແຫ່ງລັດ ແລະ ຫົວໜ້າອົງການຕ້ານການສໍ້ລາດບັງຫຼວງຂັ້ນສູນກາງ, ມີບັນດາຄະນະພັກ-ຄະນະຈັດຕັ້ງສູນກາງ ພັກ, ຄະນະພັກ-ຄະນະໂຄສະນາອົບຮົມສູນກາງພັກ, ຄະນະພັກຫ້ອງວ່າການສູນກາງພັກ, ຄະນະພັກຄະນະກວດກາສູນກາງພັກ, ຄະນະພັກສະຖາບັນການເມືອງ-ການປົກຄອງແຫ່ງຊາດ ເຂົ້າຮ່ວມ.
ພາຍໃຕ້ການນຳພາຂອງ ອົງຄະນະພັກຊຸດຜ່ານມາ, ສະຖາບັນວິທະຍາສາດເສດຖະກິດ ແລະ ສັງຄົມແຫ່ງຊາດ ຍາດໄດ້ຜົນງານເບື້ອງຕົ້ນທີ່ສໍາຄັນຈຳນວນໜຶ່ງ ເປັນຕົ້ນແມ່ນ ກົງຈັກການຈັດຕັ້ງພ້ອມດ້ວຍກົນໄກ, ລະບອບລະບຽບໃນການຈັດຕັ້ງການຄົ້ນຄວ້າວິທະຍາສາດດ້ານເສດຖະກິດ ແລະ ສັງຄົມ ໄດ້ຮັບການປັບປຸງເຂົ້າສູ່ແບບແຜນເທື່ອລະກ້າວ, ໂຄງການຄົ້ນຄວ້າວິທະຍາສາດທີ່ວາງອອກ ສ່ວນຫຼາຍໄດ້ສຳເລັດຕາມຄາດໝາຍ, ຄຸນນະພາບຂອງການຄົ້ນຄວ້າ ກໍໄດ້ຮັບການຍົກສູງຂຶ້ນເທື່ອລະກ້າວ.
ແນວໃດກໍຕາມ, ການຄົ້ນຄວ້າທິດສະດີວິທະຍາສາດ ຍັງຈຳກັດບາງດ້ານ, ຍັງບໍ່ທັນຕອບສະໜອງໄດ້ຄວາມຮຽກຮ້ອງຕ້ອງການຂອງສູນກາງພັກ ແລະ ລັດຖະບານ ກໍຄື ຄວາມຕ້ອງການຂອງສັງຄົມ, ຖັນແຖວພະນັກງານ, ນັກຄົ້ນຄວ້າ ຍັງອ່ອນນ້ອຍ, ນະໂຍບາຍສົ່ງເສີມການຄົ້ນຄວ້າບາງດ້ານ ຍັງບໍ່ທັນເໝາະສົມ ແລະ ຄວາມຮັບຜິດຊອບຂອງພະນັກງານຕໍ່ໜ້າທີ່ວຽກງານ ຍັງຕ້ອງໄດ້ປັບປຸງຕື່ມ.
ກອງປະຊຸມໄດ້ຮັບຟັງລາຍງານ ແລະ ບົດປະກອບຄຳເຫັນຈາກຜູ້ຕາງໜ້າຂອງ 3 ອົງການຈັດຕັ້ງມະຫາຊົນ ແລະ ຜູ້ຕາງໜ້າຈາກຂົງເຂດການຄົ້ນຄວ້າ ລ້ວນແຕ່ສະແດງໃຫ້ເຫັນເຖິງຄວາມເປັນເອກະພາບຕໍ່ບົດລາຍງານການເມືອງ, ທິດທາງແຜນການ ແລະ ວຽກງານຮອບດ້ານຕໍ່ກອງປະຊຸມ, ການລາຍງານ ແລະ ປະກອບຄຳຄິດເຫັນ ສ່ວນຫຼາຍໄດ້ລົງເລີກລາຍງານຜົນສຳເລັດແຫ່ງການຜັນຂະຫຍາຍ ແລະ ຈັດຕັ້ງປະຕິບັດມະຕິກອງປະຊຸມໃຫຍ່ ຄັ້ງທີ X ແລະ ຜັນຂະຫຍາຍມະຕິກອງປະຊຸມໃຫຍ່ຂອງພັກ ຄັ້ງທີ XI ເຂົ້າໃນຂົງເຂດການຄົ້ນຄວ້າວິທະຍາສາດເສດຖະກິດ ແລະ ສັງຄົມ ອັນໄດ້ເຮັດໃຫ້ກອງປະຊຸມມີເນື້ອໃນອຸດົມສົມບູນຂຶ້ນ.